# ביורק

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

הערה: בערך זה יופיע שם הזמרת כביורק ולא בירק, על אף הכתיב השגוי, משום שזהו שמה "הרשמי" בישראל לפי חברת הליקון (בעלת הזכויות על הפצת תקליטיה בישראל).

ביורק (בְּיֶרְק) גוּתְ'מוּנְסְדוֹטֶר / Björk Guðmundsdóttir (נולדה ב-21 בנובמבר 1965 ברייקיאוויק שבאיסלנד) היא זמרת, מלחינה וכותבת שירים איסלנדית היוצרת במגוון רחב של סגנונות מוזיקליים הכוללים מוזיקה פופולרית, טריפ-הופ, ג'ז, מוזיקה עממית ומוזיקה קלאסית.

## [עריכה] קריירה מוקדמת

הקריירה המוזיקלית של ביורק החלה בגיל 11, כשלמדה פסנתר בבית הספר היסודי. אחד ממוריה שלח הקלטה שלה כשהיא שרה את שירה של טִינָה צָ'ארְלְס I Love to Love ("אני אוהבת לאהוב"), לתחנת הרדיו האיסלנדית Radio One. ההקלטה שודרה ברחבי המדינה, ונציג חברת התקליטים Fálkinn פנה לביורק עם הצעה לחוזה הקלטות. יחד עם אביה החורג שניגן גיטרה, היא הקליטה ב-1977 את אלבומה הראשון, תחת הכותרת Björk. באלבום הופיעו מספר שירי ילדים איסלנדיים, וגירסאות כיסוי (קאברים) לשירים פופולריים בשפה האיסלנדית (ביניהם Fool on the Hill של לקהת החיפושיות). האלבום היה להיט גדול באיסלנד, אך לא זכה להכרה בארצות אחרות.

בגיל 14 הושפעה ביורק ממוזיקת פאנק (Punk), והרכיבה את להקת הבנות Spit and Snot, ולאחר מכן, ב-1979, את קבוצת הג'ז-פיוז'ן Exodus. ב-1980 סיימה את לימודי המוזיקה בגיל 15, וב-1981 הקימה, יחד עם בסיסט להקת Exodus יָאקוֹבּ מָאגְנוּסוֹן, להקה נוספת, Tappi Tíkarrass ("סתום לַכלבה ת'תחת" באיסלנדית). עוד באותה שנה יצא הסינגל הראשון של הלהקה, והאלבום היחד שלה, Miranda, ראה אור ב-1983.

ביורק הצטרפה אז למספר חברים בלהקות איסלנדיות בולטות, ולאחר שהתאמנו במשך שבועיים בלבד, החליטו לעבוד יחד תחת השם KUKL ("מכשף" באיסלנדית). הצליל שנוצר משילוב זה תואר כדומה למוזיקה גותית. בשלב זה החלה ביורק לפתח את סגנון השירה הייחודי שלה, הכולל צווחות ויללות רבות, שיהפוך בעתיד לסימן היכר בולט של יצירתה.

KUKL סיירה באיסלנד עם להקת Crass הבריטית, ומאוחר יותר יצאה למספר הופעות בבריטניה עם הלהקות Flux ו-Pink Indians. מתוך שיתוף פעולה זה, הלהקה הפיקה שני אלבומים (The Eye ב-1984 ו-Holidays in Europe ב-1986). בקיץ 1986 הקימו חלק מחברי KUKL להקה שנקראה Pukl, אך במהרה שינו את שמה ל-The Sugarcubes ("קוביות הסוכר").

## [עריכה] קריירה בינלאומית

### [עריכה] השוגרקיובס

הלהיט הראשון של הַשׁוּגֶרְקְיוּבְּס, Birthday ("יום הולדת"), הפך ללהיט באנגליה. הם זכו למעריצים רבים בבריטניה ובארצות הברית, ופניות מחברות תקליטים החלו לזרום. בסופו של דבר חתמו חברי הלהקה על חוזה עם חברת התקליטים One Little Indian בבריטניה, ועם Elektra בארצות הברית, והקליטו ב-1988 אלבום ראשון, Life's Too Good ("החיים טובים מדי"). השוגרקיובס היו להקת הרוק האיסלנדית הראשונה שזכתה להצלחה בינלאומית. בעודה חברה בלהקה, השתתפה ביורק במספר פרויקטים נוספים: היא הקליטה והוציאה באיסלנד את האלבום Gling-Gló, אוסף שירי ג'ז מוכרים ויצירות מקוריות בשיתוף עם קבוצת הבי-בופ Trio Guðmundar Ingólfssonar. ביורק גם תרמה את קולה לאלבום Ex:El של להקת המוזיקה האלקטרונית הבריטית 808 State.

### [עריכה] קריירת סולו

המתחים בין ביורק וחבר ה'שוגרקיובס' אֶיְנָר אֶרְן בֶּנֶדִיקְטְסוֹן גרמו ב-1992 להתפרקות הלהקה. ביורק עברה לגור בלונדון והחלה לעבוד עם המפיק נֶלִי הוּפֶּר, שעבד בין היתר עם להקת הטריפ-הופ הבריטית מָאסִיב אָטָאק. השותפות הניבה את הלהיט הבילנאומי הראשון של הזמרת, Human Behaviour ("התנהגות של בני אדם"). אלבום הבכורה שלה, שנקרא בפשטות Debut ("בכורה"), יצא לאור ביוני 1993, וזכה לביקורות חיובית: שבועון המוזיקה הבריטי New Musical Express העניק לו את התואר "אלבום השנה". Debut היה אוסף של שירים שביורק כתבה עוד בהיותה נערה, ושל עבודה משותפת עם הופר. האלבום היה בסופו של דבר לאלבום פלטינה בארצות הברית.

ההצלחה של Debut הובילה את ביורק למספר שיתופי פעולה חד פעמיים עם אמנים אחרים; בין השאר עבדה עם דֶיְוִיד אָרְנוֹלְד על Play Dead ("מעמידה פני מת"), שיר הנושא של הסרט The Young Americans מ-1993 (שגם הופיע כרצועה נוספת בהוצאה מחודשת של Debut, וכן באלבום Not For Threes של צמד האלקטרוניקה הבריטי פְּלֶיְד).

ביורק חזרה לאולפן והקליטה את אלבום הסולו הבא שלה עם המפיק נלי הופר, ובשיתוף האמנים טְרִיקִי, גְרָאהָם מֶיְסִי מ-808 State ומפיק המוזיקה האלקטרונית הָאווִי בִּי. האלבום, ששמו היה Post ("דואר", או "אחרֵי" - הזמרת עצמה התייחסה לשתי המשמעויות), הכיל שירים שעסקו מערכות היחסים של ביורק ובאהבה (נושא שהיה אהוב עליה), אך גם שירים הנוגעים בכעס ובמתחים. בדומה ל-Debut, כלל האלבום גם חומרים שנכתבו בשנים מוקדמות. הוא הגיע למקום השני במצעד הפזמונים הבריטי, והפך לאלבום פלטינה בארצות הברית. בינואר 1997, הוציאה ביורק את Telegram, אוסף של רמיקסים ועיבודים מחדש לשירים מ-Post. במקביל לעבודה על Post, ביורק כתבה והלחינה עבור מדונה את השיר Bedtime Story ("סיפור של לפני השינה") שנכלל באלבום Bedtime Stories מ-1994.

בשנת 1997 יצא לאור אלבומה האלקטרוני והמינימליסטי של ביורק, Homogenic (שיבוש של homogeneous - "אחיד"). על האלבום עבדה ביורק עם מָארְק בֶּל מלהקת הטכנו הבריטית LFO, ועם האווי בי. זה היה אלבומה העצמאי הראשון (מבחינת רעיון ותוכן). הוא נחשב לאחת העבודות היותר מוחצנות ונסיוניות של ביורק עד אז, כולל מקצבים חזקים המשקפים את נופיה של איסלנד. Homogenic הניב שורה של וידאו קליפים מרהיבים ובלתי נשכחים, וכן מספר רב של רמיקסים. השיר All Is Full of Love ("הכל מלא אהבה") מתוך האלבום הפך ב-1999 ללהיט רוק אלטרנטיבי. ב-2001 היה גם Homogenic לאלבום זהב בארצות הברית.

ב-2001 הוציאה ביורק את האלבום Vespertine ("יצור לילי"), בו יצרה עולם אישי ומופנם של מקצבים. באלבום השתתפו תזמורות קאמריות, מקהלות וקולות שקטים, והוא נגע בנושאים רגישים. ביורק שיתפה פעולה עם הרכב האלקטרוניקה האמריקאי מָאטְמוֹס, תוֹמָאס קְנָאק הדני ועם נגנית הנבל האקספירמנטלית זִינָה פָּארְקִינְס. חלק מהמילים באלבום מקורן בכתבי המשורר האמריקאי א. א. קָאמִינְגְס ובסרטי היוצר העצמאי הָארְמוֹנִי קוֹרָיְן. מספר שירים מתוך האלבום זכו לקליפים מעוררי מחלוקת: הראשון, Hidden Place ("מקום נסתר") שודר תכופות בערוצי המוזיקה האמריקאיים MTV ו-MTV2, למרות המלים הפרובוקטיביות, אך הקליפ הבא, Pagan Poetry ("שירה פאגאנית"), שכלל הצגה ויזואלית של פירסינג, סצנות מין מטושטשות ופטמות חשופות, כמעט ולא שודר באמריקה (וכאשר שודר, חלקים ממנו צונזרו). הקליפ השלישי מהאלבום, Cocoon ("גולם"), הציג את ביורק בעירום למחצה, כשפטמותיה מפרישות חוט אדום העוטף אותה בפקעת. הקליפ לא שודר כלל באמריקה.

ב-2003 הוציאה ביורק אוסף של תקליטוני DVD ו-CD בשם Family Tree ("אילן יוחסין"), וכן את האוסף Greatest Hits. השירים באלבום נבחרו על ידי מעריציה של הזמרת, באמצעות סקר באתר האינטרנט הרשמי שלה. הופקה גם גירסת DVD של האוסף, שכללה את כל הוידאו קליפים שלה עד אז.

בסוף חודש אוגוסט 2004, הוציאה ביורק את האלבום Medúlla ("לְשַׁד" או "בסיס"). העבודה על האלבום הייתה ספונטנית יותר מאשר בשני הקודמים, ובמהלכה החליטה ביורק לבסס אותו על קולות אנושיים בלבד. ביורק נעזרה בכישוריהם של ביטבוקסר ההיפ-הופ רָאזֶל, של סולנה לשעבר של Faith No More מָיְק פָּאטוֹן, ושל המתופף של להקת Soft Machine רוֹבֶּרְט ווָאיָאט, וכן במספר מקהלות. גם באלבום זה התבסס אחד הקטעים (Sonnets/Unrealities XI - "סונטות/חוסר ממשויות XI") על טקסט של המשורר א. א. קאמינגס.

באוגוסט 2004 ביצעה ביורק בטקס הפתיחה של משחקי הקיץ האולימפיים באתונה, יוון את השיר Oceania ("אוֹקְיַנְיָה"), שנכתב במיוחד עבור האירוע. במהלך שירתה, שמלתה נפרשה לאט וגילתה מפה של העולם (בגודל 900 מ"ר), שכיסתה את כל הספורטאים האולימפיים. השיר הופיע גם באלבום Medúlla. זמן קצר לאחר מכן, הופיעה ברשת האינטרנט גירסה אלטרנטיבית של השיר, בהשתתפות הזמרת קֶלִיס. ביורק פיזרה את הערפל כאשר אישרה שהיא אכן עבדה עם קליס, אך לא התכוונה שהגירסה הזו תצא לאוויר העולם.

לאחר פגיעת גל הצונמי ההרסני בדרום מזרח אסיה בסוף שנת 2004, החלה ביורק לעבוד על פרויקט חדש, Army of Me-Xes ("צבא של עצמִי-קְסִים"), שגייס מעריצים ומוזיקאים מרחבי העולם ליצירת רמיקסים ללהיטה מ-1995, Army of Me. את הבקשה לשליחת הרמיקסים פירסמה ביורק באתר האינטרנט שלה, והיא הייתה המומה לנוכח 600 כאלה שהגיעו אליה. מתוכם בחרו ביורק וגראהאם מייסי את 20 העיבודים הטובים ביותר, ואלו הופיעו באלבום, שיצא בסוף חודש מאי 2005 בארצות הברית ובאפריל בבריטניה.

## [עריכה] ביורק בקולנוע

הקריירה הקולנועית של ביורק החלה ב-1990, עם הופעתה בסרט "עץ הערער" (Juniper Tree), אגדה על כישוף, המבוססת על מעשייה של האחים גרים באותו השם. היא שיחקה את תפקידה של מָרְגִית, מכשפה שאמה נהרגה בשל העיסוק בכישוף. לביורק היה גם תפקיד ללא קרדיט בסרטו של רוברט אלטמן "משהו ללבוש" (Prêt à Porter) מ-1994.

בשנת 1999, ביקש הבמאי לארס פון-טרייר מביורק לכתוב ולהפיק את פסקול הסרט "רוקדת בחשכה" (Dancer in the Dark), מחזמר על מהגרת בשם סֶלְמָה הנאבקת כדי לשלם על ניתוח שימנע מבנה להתעוור. הבמאי ביקש ממנה למשחק בתפקיד הראשי, ובתחילה סירבה להצעה, אך לאחר שאיים להפסיק את הפרויקט (דבר שהיה הופך את העבודה שעשתה עד כה למיותרת), היא הסכימה. ביורק ציינה מאוחר יותר שתמיד חלמה לעשות מחזמר בחייה, ושזו הייתה ההזדמנות המתאימה. כמו-כן הוסיפה שהתקשתה ליצור מוזיקה וקולנוע בו זמנית.
הקרנת הבכורה של 'רוקדת בחשיכה' התקיימה בשנת 2000 בפסטיבל קאן ה-53, וביורק זכתה בפרס השחקנית הטובה ביותר על הופעתה בסרט. פסקול יצא לאור כאלבום, תחת השם Selmasongs ("שירי סלמה"), אך כמה ממלות השירים שונו על מנת לא לתת רמזים לגבי עלילת הסרט.

ב-2005, סייעה ביורק לבן-זוגה הניו-יורקי מָאתְ'יוּ בָּארְנִי, בסרט האמנות האקספירמנטלית חסר הדיאלוג Drawing Restraint 9, החוקר את תרבות יפן. בין השאר הייתה אחראית על פסקול הסרט.

ביולי 2006 שיחררה חברת התקליטים של ביורק את כל אלבומיה מחדש בגרסת צליל היקפי (Surrond), אשר מוקססו לפורמט DTS.

## [עריכה] השם

ביורק מופיעה לרוב בשמה הפרטי בלבד; זהו נוהג נפוץ בקרב איסלנדים, ששם משפחתם פשוט מציין את שם האב.

לרוב השמות האיסלנדים משמעות ברורה. השם ביורק פירושו באיסלנדית "עץ תרזה" (björk). מילה זו דומה למקבילתה בשפה האנגלית העתיקה (beorc) או המודרנית (birch). רבים מבטאים את השם כ"בְּיוֹרְק", אולם יש לבטא "בְּיֶרְק". ביורק עצמה ציינה, ששמה מתחרז עם המילה האנגלית jerk ("דביל"). שם משפחתה, גוּתְ'מוּנְסְדוֹטֶר (Guðmundsdóttir, שימו לב לתעתיק העברי), פירושו "הבת של גוּתְ'מוּנְדוּר".

## [עריכה] חייה הפרטיים

לביורק ולבן-זוגה, האמן המודרני מת'יו בארני, יש ילדה בשם אִיסָאדוֹרָה (Isadora), שנולדה ב-3 באוקטובר, 2002. כמו כן, לביורק יש ילד מבעלה לשעבר ת'וֹר אֶלְדוֹן, ששמו סִינְדְרֶי (Sindri, שימו לב לתעתיק העברי) והוא נולד ב-8 ביוני, 1986.

## [עריכה] דיסקוגרפיה

### [עריכה] אלבומים

השוגרקיובס (The Sugarcubes)

- 1988 - Life's Too Good
- 1989 - Here Today, Tomorrow, Next Week!
- 1992 - Stick Around for Joy

סולו

- 1990 - Gling-gló
- 1993 - Debut
- 1995 - Post
- 1997 - Telegram
- 1997 - Homogenic
- 2000 - Selmasongs
- 2001 - Vespertine
- 2004 - Medúlla
- 2005 - Drawing Restraint 9

"Headphones" -

### [עריכה] סינגלים

- 1993 Human Behaviour
- 1993 Venus as A Boy
- 1993 Play Dead
- 1993 Big Time Sensuality
- 1994 Violently Happy
- 1995 Army of Me
- 1995 Isobel
- 1995 It's Oh So Quiet
- 1996 Hyperballad
- 1996 Possibly Maybe
- 1997 I Miss You
- 1997 Jóga
- 1997 Bachelorette
- 1998 Hunter
- 1998 Alarm Call
- 1999 All Is Full of Love
- 2001 Hidden Place
- 2001 Pagan Poetry
- 2001 Cocoon
- 2002 It's in Our Hands
- 2002 Nature Is Ancient
- 2004 Oceania - הסינגל לא יצא באופן מסחרי לחנויות
- 2004 Who Is It?
- 2005 Triumph of A Heart
- 2005 Where Is The Line?

## [עריכה] קישורים חיצוניים

- האתר הרשמי
- הפורום הישראלי של ביורק
- ביורק, באתר MOOMA
- ביורק, במסד הנתונים הקולנועיים IMDb (באנגלית)

מקור: http://he.wikipedia.org../../../%D7%91/%D7%99/%D7%95/%D7%91%D7%99%D7%95%D7%A8%D7%A7.html

קטגוריות: זמרים | מוזיקאים איסלנדים | מלחינים | רוק אלטרנטיבי | שחקני קולנוע וטלוויזיה | שחקני קולנוע וטלוויזיה איסלנדים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Беларуская
- Català
- Česky
- Kaszëbsczi
- Dansk
- Deutsch
- Ελληνικά
- Esperanto
- Español
- Eesti
- Suomi
- Français
- Gaeilge
- Magyar
- Íslenska
- Italiano
- 日本語
- 한국어
- Lietuvių
- Nederlands
- Norsk (bokmål)
- Polski
- Português
- Română
- Русский
- Српски / Srpski
- Svenska
- Türkçe
- Tiếng Việt
- 中文